Meddelelse i henhold til artikel 19, stk. 3, i Rådets forordning nr. 17 i sag COMP.F.1/37.893 - CECED - Vandvarmere

(2001/C 250/03)

(EØS-relevant tekst)

1. INDLEDNING

1. Den 20. juni 2000 anmeldte Conseil Européen de la Construction d'Appareils Domestiques (CECED) en aftale (herefter benævnt "aftalen") af 19. november 1999, der forpligtede nogle af dets medlemmer til at forbedre vandvarmeres energieffektivitet. CECED anmoder om en fritagelse i medfør af EF-traktatens artikel 81, stk. 3, og EØS-aftalens artikel 53, stk. 3.

2. PARTERNE

2. CECED er en forening med sæde i Bruxelles, der består af producenter af husholdningsmaskiner og brancheorganisationer. CECED's medlemmer og andre deltagere, der har undertegnet aftalen, er Atlantic Group, Baxi SpA, Bosch Siemens Hausgeräte GmbH, Electrolux Productline Home Comfort/AEG Hausgeräte GmbH, Fagor Electrodomésticos S.Coop., Heatrae Sadia Heating Ltd, Lorenzi Vasco SpA, Merloni Termosanitary SpA, Siemens Heiztechnik, Société Thermique de Valence, Stiebel Eltron Gmbh & Co. KG, Technoterm GmbH og Joh. Vaillant GmbH & Co. Alle fremstiller og sælger forskellige husholdningsmaskiner i flere medlemsstater.

3. RELEVANT MARKED OG PARTERNES STILLING

3. Aftalen vedrører eldrevne forrådsvandvarmere til husholdningsbrug, der skal levere varmt vand i hjemmet. Ud over denne type vandvarmere anvendes der generelt forskellige anordninger eller systemer i EU, f.eks. gasfyrede gennemstrømningsvandvarmere (enten naturgas eller F-gas), gasfyrede forrådsvandvarmere, gas- eller dieselfyrede kombikedler og central- eller fjernvarmesystemer. CECED anfører, at priserne og installationsomkostningerne for hvert af disse produkter varierer betydeligt, således at de ikke uden videre kan erstatte hinanden. Hver producent fremstiller og sælger ifølge CECED ikke alle disse anordninger. Hvorvidt et særligt alternativ er fremherskende i en given medlemsstat hævdes i høj grad at afhænge af, hvorvidt de forskellige primære energikilder til husholdningsbrug er til stede, den førte politik på dette område og nationale eller endog regionale boligmønstre. På grundlag heraf anfører CECED, at de forskellige anordninger og systemer, der forsyner private hjem med varmt vand, herunder eldrevne forrådsvandvarmere, ikke kan vurderes at udgøre et enkelt produktmarked.

4. Ifølge CECED er ingen producent af eldrevne forrådsvandvarmere til husholdningsbrug i EU aktiv i hele EU; salget i andre medlemsstater hævdes at være beskedent, og hvis der overhovedet finder salg sted, er det langt mindre end i producentens eget land. CECED anfører, at selv om dette markeds geografiske dimension således forekommer hovedsagelig at være national, er det ikke nødvendigt at afgøre dette spørgsmål i forbindelse med denne sag. Uanset den geografiske definition - fællesskabsmarked eller nationalt marked - er parternes markedsandele og produktionsmængden ifølge CECED tilstrækkelig stor til at sikre, at aftalerne i det mindste får en anseelig virkning for de berørte markeder.

5. Ifølge CECED er eldrevne forrådsvandvarmere til husholdningsbrug relativt usofistikerede produkter, og salget heraf er stagnerende eller faldende på de fleste nationale markeder, som hævdes at være temmelig koncentrerede. Aftalens parter hævdes at være blandt de førende på markedet i de medlemsstater, hvor de er registreret. CECED anfører, at parternes samlede markedsandel i de fleste medlemsstater er på mere end 60 %, og at deres salg i hele Fællesskabet udgør ca. 65 % af det samlede salg.

4. AFTALEN

6. Aftalen indeholder grundlæggende tre sæt målsætninger vedrørende i) produktion og import af eldrevne forrådsvandvarmere til husholdningsbrug, ii) overvågning og rapportering og iii) fremme af teknologisk udvikling og bevidstgørelse af forbrugerne. Aftalen løber indtil 31. december 2003.

7. Parterne har hovedsagelig aftalt følgende:

Produktion og import: efter at have forpligtet sig til at fremkomme med offentlige erklæringer vedrørende tomgangstabet ved deres eldrevne forrådsvandvarmere til husholdningsbrug:

- Efter 31. december 2000 - alle parter ophører med at fremstille og importere eldrevne forrådsvandvarmere til husholdningsbrug i Fællesskabet, hvis tomgangstab udtrykt i kWh pr. døgn overstiger de højst tilladte grænseværdier, der er fastsat i aftalen. Disse grænseværdier varierer for små (med en volumen på mellem 25 og 45 l), vertikale (mellem 45 og 220 l) og horisontale (mellem 45 og 220 l) eldrevne forrådsvandvarmere til husholdningsbrug(1).

- Den 1. januar 2002 - alle parter forpligter sig til at sænke det vejede gennemsnitlige tomgangstab ved deres vandvarmere til bestemte grænseværdier for hver af ovennævnte kategorier af eldrevne forrådsvandvarmere til husholdningsbrug, med undtagelse af Det Forenede Kongerige, hvor disse grænseværdier skal være nået ved udgangen af 2002(2).

Overvågning og rapportering: CECED vil etablere og ajourføre en database, der skal indeholde en analyse af alle de modeller af eldrevne forrådsvandvarmere til husholdningsbrug, som alle deltagere markedsfører i Fællesskabet. En notar vil holde øje med, at aftalens målsætninger nås, og hvert år rapportere til CECED og Kommissionen. CECED vil fremlægge en årsrapport for Kommissionen, herunder aggregerede data vedrørende opfyldelsen af disse målsætninger. Individuelle data vil ikke være tilgængelige for andre parter, herunder CECED-medlemmer.

Bevidstgørelse af forbrugerne og teknologiske fremskridt: Deltagerne er enedes om at skabe øget bevidsthed hos forbrugere og installatører om energibesparelser og at udvikle isolering og andre metoder til yderligere at mindske tomgangstabene.

5. CECED'S ARGUMENTER

8. Ifølge CECED vil aftalen, selv om den kan begrænse konkurrencen i medfør af artikel 81, stk. 1, bidrage til de teknologiske fremskridt, eftersom de eldrevne forrådsvandvarmere til husholdningsbrug, der ikke længere er tilladte, sandsynligvis vil blive erstattet af mere effektive vandvarmere, der giver samme ydelse med et mindre energiforbrug. Ifølge CECED vil aftalen forbedre effektiviteten ved de eldrevne forrådsvandvarmere til husholdningsbrug, der sælges i Fællesskabet, med 29,1 %, når den er fuldt og helt gennemført. Det mindre tomgangstab ved denne type vandvarmer, som aftalen vil medføre, når den fuldt og helt er gennemført, vil til gengæld kunne være med til på lang sigt at mindske elforbruget med 9,8 TWh om året sammenlignet med, hvordan situationen ville have været, hvis man var fortsat som sædvanligt. Ifølge CECED vil forbrugerne som individuelle købere opnå besparelser gennem mindskede elregninger, hvilket vil opveje den højere købspris.

9. CECED understreger, at aftalen overlader det til producenterne selv at vælge, hvilke metoder de ønsker at anvende for at opfylde deres forpligtelser, og at de forskellige bestemmelser i aftalen er nødvendige for at opnå ovennævnte fordele. Ifølge CECED har de berørte producenter allerede forskellige tekniske alternativer til rådighed. Aftalen hævdes ikke direkte at begrænse parterne for så vidt angår andre konkurrencefaktorer som f.eks. pris, mærkers image og teknisk ydelse, som ifølge CECED spiller mere ind i forbindelse med beslutningen om at købe en bestemt vandvarmer end energieffektiviteten.

6. KOMMISSIONENS HENSIGT

10. Kommissionen har i medfør af "Retningslinjer for anvendelsen af EF-traktatens artikel 81 på horisontale samarbejdsaftaler"(3) til hensigt at være positiv indstillet over for den anmeldte aftale. Inden da opfordrer den interesserede tredjeparter til at sende de bemærkninger, de måtte have til aftalen, senest 30 dage efter datoen for offentliggørelsen af denne meddelelse til følgende adresse (følgende reference bedes anført: sag COMP.F.1/37.893 - CECED - Vandvarmere): Europa-Kommissionen Generaldirektoratet for Konkurrence

Direktorat F - Forbrugs- og investeringsgodeindustrierne

Rue de la Loi/Wetstraat 200 B - 1049 Bruxelles/Brussel.

(1) De højst tilladte grænseværdier er som følger: a) små uventilerede: 0,1474 + 0,0719 × volumen 2/3, små ventilerede: 0,1561 + 0,0802 × volumen 2/3; b) vertikale uventilerede: 0,224 + 0,0663 × volumen 2/3, vertikale ventilerede: 0,236 + 0,074 × volumen 2/3; og c) horisontale uventilerede: 0,939 + 0,0104 × volumen, horisontale ventilerede: 1,034 + 0,0116 × volumen.

(2) Grænseværdierne er som følger: a) små: 0,13 + 0,0553 × volumen 2/3, b) vertikale: 0,2 + 0,051 × volumen 2/3 og c) horisontale: 0,75 + 0,008 × volumen.

(3) EFT C 3 af 6.1.2001, s. 3, særlig kapitel 7 "Miljøaftaler", punkt 180, 186, 189-190 og 194-197.